Þingræður haldnar á Alþingi Íslendinga



Herra forseti. Í fjvn. varð samkomulag um fjárveitingar til hafnagerða og fyrir mín tilmæli voru þar teknar inn 100 þús. kr. í þessu skyni. Og með því að ég er aðili að því samkomulagi, sem þannig var gert, þá greiði ég ekki atkv. um þessa till., eins og ég tók fram í n. að ég mundi gera, ef hér kæmi fram till. um þetta, enda þótt ég áliti, að sanngjarnt væri, að till. þessi væri samþykkt.



Herra forseti. Ég hef hér á mörgum undanförnum þingum flutt tillögur svipaðar og þessa og þó hærri og aldrei fengið neinn stuðning með þeim. Mér þykir nokkuð nýstárlegt nú, að það eru komnir nýir liðsmenn með þessu mál, og er gott til þess að vita. Ég hef til hins síðasta viljað freista þess að fá aukaframlög til íþróttasjóðs vegna þess, hve mjög stendur upp á ríkissjóð í þessu sambandi. En þegar nú stendur svo á, að það veltur á því að afgreiða tekjuhallalaus fjárlög, þá treysti ég mér ekki til þess að fylgja þessu áfram til hlítar og hef þess vegna óskað eftir, að till. verði tekin aftur, og greiði ekki atkvæði.



Það er rétt, að það komi fram við atkvæðagreiðslunafnakall, hverjir eru vinir íþrótta og hverjir látast vera það. Ég segi já.



Herra forseti. Á því er nú sem fyrr mikil þörf, að ríkissjóður eða íþróttasjóður inni af hendi miklu stærri fúlgur, en hingað til hefur verið til hins mikla leikvangs í Laugardal, sem er aðalíþróttaleikvangur landsins. Einn mesti erfiðleikinn á undanförnum árum í þessum málum hefur verið mikil andstaða Framsfl. á þingi og í ríkisstj. gegn þessu máli. Það ber því nokkuð undarlega við, þegar hv. þm. Framsfl. sameinast nú um að greiða þessari till. atkv. Ég fullyrði, að atkvgr. þeirra í þessa átt er ekki sprottin af áhuga fyrir málinu, heldur eingöngu vísvitandi tilraun þeirra til þess, að fjárlögin verði afgreidd með tekjuhalla. Þó að ég hafi mikinn áhuga á því, að fjárveitingar verði auknar, þá er það samkomulag þeirra þm. meiri hl. þings, sem bera ábyrgð á afgreiðslu fjárl., að afgreiða þau tekjuhallalaus og það er ekki unnt með því að samþykkja þessa till. Af þeirri ástæðu segi ég nei.



Herra forseti. Með því að ákveðið er, að séð verði með öðrum hætti fyrir fé til æfingarstöðvar Styrktarfélags lamaðra og fatlaðra, 150 þús. kr., og til Sjálfsbjargar, félags fatlaðra, 100 þús. kr., þá er óskað eftir því, að þessar tvær till. verði teknar aftur.



Herra forseti. Ég hef ekki hér neitt umboð til þess að fallast á það fyrir hönd fjvn., að þessar tvær till. séu teknar aftur. Hins vegar get ég lýst því hér sem minni skoðun, að úr því að það liggur fyrir frá hæstv. ráðh., að það er ákveðið að sjá fyrir þessum fjárveitingum til þessara tveggja félagasamtaka með öðrum hætti og það hlýtur að vera aðalatriði málsins, að fjárveitingin til þessara stofnana fáist, en ekki endilega, að það sé úr ríkissjóði, þá fyrir mitt leyti get ég vel fallizt á þá afgreiðslu málsins, að þessar till. verði ekki samþykktar með hliðsjón af yfirlýsingu hæstv. ráðh.



Herra forseti. Þegar þetta mál var afgreitt í fjvn., lágu engar upplýsingar þar fyrir um, að það ætti að leysa á annan veg, en með fjárveitingu á fjárl. Þær upplýsingar liggja ekki heldur fyrir hér, hvernig það á að gera, aðeins sagt, að það eigi að gerast. Fyrst þingmönnum er ekki kunnugt um, hvernig það á að gerast, þá óska ég eftir því, að þessar tillögur verði látnar ganga hér undir atkvæði.



Mér þykir réttara, að fé til þessarar þarflegu starfsemi sé veitt á löglegan hátt, heldur en það sé tekið einhvers staðar í heimildarleysi. Þess vegna segi ég já.



Í framsöguræðu minni í gær gat ég þess, að það væri að sjálfsögðu gengið út frá því, að þessi framlög yrðu innt af hendi af ríkissjóði að eðlilegum hætti, en benti hins vegar á, að það væri óþekkt, að ákveðið væri í fjárlögum, hvernig greiðslur skyldu inntar af hendi og af þeim sökum segi ég nei.



Herra forseti. Það er að sjálfsögðu mjög mikil nauðsyn á að koma upp sjómannastofu í Vestmannaeyjum. Þeir aðilar, sem hafa haft hús í smíðum og ætlað fyrir sjómannaheimili að nokkru, hafa fengið allverulega styrki frá ríkinu, en ekki komið sjómannastofunni upp enn sem komið er. Fjvn. hefur haft erindi varðandi mál þetta til afgreiðslu, ekki getað fengið upplýst, hver ætlar að reka þessa sjómannastofu, ekki getað fengið upplýst, hve mikið fé vantar til þess að koma henni á fót og ekki heldur getað fengið upplýst, hve mikið fé er þegar farið í þessa byggingu. En af persónulegum kynnum mínum af þessu máli þykir mér harla ólíklegt, að þessi 60 þús. kr. ábyrgð, þótt veitt yrði, mundi geta stuðlað að því, að lokið yrði við bygginguna. Ég hef hins vegar flutt brtt. við hafnalög, þar sem ég legg til, að sjómannastofur verði framlagsskyldar úr ríkissjóði á sama hátt og önnur hafnarmannvirki og verbúðir og tel það líklegri aðferð til þess að afgreiða þetta mál. Því greiði ég ekki atkvæði.